বলীউডৰ অভিনেত্ৰী ৰিছা চড্ডাই গালৱান সন্দৰ্ভত মন্তব্য কৰি মুখ থেকেচা খাইছে বেয়াকৈ । অভিনেত্ৰী গৰাকীয়ে সামাজিক মাধ্যমত সমালোচনাৰ সন্মুখীন হোৱাৰ পিছত ক্ষমা বিচাৰিব লগাও হয় । এতিয়া খিলাড়ী অক্ষয় কুমাৰে অভিনেত্ৰী গৰাকীৰ টুইটক লৈ অসন্তুষ্টি প্ৰকাশ কৰাৰ পিছত বিষয়টোৱে পুনৰ নেটিজেনৰ দৃষ্টি আকৰ্ষণ কৰিছে ।
চিটাৰা ডেস্ক, 25 নৱেম্বৰ : বলীউডৰ অভিনেত্ৰী ৰিছা চড্ডাই ভাৰতীয় সেনা জোৱানৰ ওপৰত মন্তব্য কৰি নিজৰ বাবে মাতি লৈছে বিপদ । মন কৰিবলগীয়া যে শেহতীয়াকৈ উত্তৰ সেনাৰ অধিনায়ক লেফটেনেণ্ট জেনেৰেল উপেন্দ্ৰ দ্বিবেদীয়ে পাকিস্তানে দখল কৰি ৰখা কাশ্মীৰ পুনৰ ভাৰতৰ অধীনলৈ অনাৰ দৰে আদেশ কাৰ্যকৰী কৰিবলৈ বিবৃতি জাৰি কৰিছিল । কমাণ্ডাৰ লেফটেনেণ্ট জেনেৰেলৰ এই ভিডিঅ'টোত অভিনেত্ৰী গৰাকীয়ে এটা মন্তব্য কৰিছিল 'গালৱান চেইছ হাই' বুলি । ছ'চিয়েল মিডিয়াত তীব্ৰ সমালোচনাৰ সন্মুখীন হোৱাৰ অন্তত অভিনেত্ৰী গৰাকীয়ে মুকলিকৈ ক্ষমা খুজিবলৈয়ো বাধ্য হয় । ইমানৰ পিছত এতিয়া বলীউডৰ অভিনেতা অক্ষয় কুমাৰে অভিনেত্ৰী গৰাকীৰ এই মন্তব্য আপত্তিজনক বুলি মত প্ৰকাশ কৰি অসন্তুষ্টি প্ৰকাশ কৰিছে ।
ৰিছাৰ এই মন্তব্যৰ প্ৰতি প্ৰতিক্ৰিয়া প্ৰকাশ কৰি অক্ষয় কুমাৰে লিখিছে, 'এইটো দেখি দুখ পাইছো, আমাৰ ভাৰতীয় সেনাৰ প্ৰতি আমাক একোৱেই অকৃতজ্ঞ (কৃতজ্ঞতা পাহৰি) কৰিব নোৱাৰে, তেওঁলোক আছে বাবেই আমি আজি আছো'।
ৰিছা চড্ডাই গালৱান সন্দৰ্ভত কৰা মন্তব্যই ছ'চিয়েল মিডিয়া উত্তাল কৰি তোলে, কিয়নো সামাজিক মাধ্যম ব্যৱহাৰকাৰীসকলে অভিনেত্ৰী গৰাকীৰ এই বক্ত্যক শ্বহীদৰ প্ৰতি অপমানসূচক যেন অনুভৱ কৰে । এনে পৰিস্থিতিত বিষয়টোৰ প্ৰতি গুৰুত্ব জনাই অভিনেত্ৰী গৰাকীয়ে ক্ষমা বিচাৰি কয়, 'মোৰ উদ্দেশ্য সেনাবাহিনীক অপমান কৰা নাছিল'।
দৰাচলতে উত্তৰ সেনাৰ অধিনায়ক লেফটেনেণ্ট জেনেৰেল উপেন্দ্ৰ দ্বিবেদীয়ে পাকিস্তানে দখল কৰা কাশ্মীৰ পুনৰ ভাৰতৰ অধীনলৈ অনাৰ দৰে আদেশ কাৰ্যকৰী কৰিবলৈ দিয়া বক্তব্যৰ ওপৰত ৰিছাই মন্তব্য কৰে এইদৰে, 'গালৱান চেইছ হাই'। ইয়াৰ পিছতে বিজেপি নেতা মঞ্জিন্দৰ সিং চিৰছাই অভিনেত্ৰীগৰাকীৰ বিৰুদ্ধে থিয় হৈছে । তেওঁ এটা টুইট জাৰি কৰি লিখিছে, "ৰিছা চড্ডাৰ দৰে তৃতীয় শ্ৰেণীৰ বলীউড অভিনেত্ৰীয়ে কম খৰচৰ প্ৰচাৰ ষ্টাণ্টৰ বাবে ভাৰতীয় সেনাক অপমান কৰিছে, @RichaChadha কংগ্ৰেছ আৰু ৰাহুল গান্ধীৰ উপাসক, গতিকে তেওঁৰ ভাৰত বিৰোধী চিন্তাধাৰা এই টুইটত স্পষ্টকৈ দেখা গৈছে । মুম্বাই আৰক্ষীৰ পৰা তেওঁৰ বিৰুদ্ধে আইনী ব্যৱস্থা লোৱাৰ দাবী জনাইছো" ।
ৰিছা ছ'চিয়েল মিডিয়াত সক্ৰিয় । 'ফুক্ৰে' ছবিখনৰ ছেটত লগ পোৱা আলী ফজলৰ সৈতে বিবাহ পাশত আৱদ্ধ হয় ৰিছা । ৰাজনৈতিক আৰু সামাজিক বিষয়ত তেওঁ মুকলিকৈ নিজৰ মতামত প্ৰকাশ কৰে । ইয়াৰ পূৰ্বেও নিজৰ বক্তব্যৰ বাবে বহুবাৰ শিৰোনামলৈ আহিছে । ৰিছাক 2021 চনত দেখা গৈছিল 'লাহোৰ কনফিডেন্সিয়েল' ছবিখনত ।
